b'\n_START_ARTICLE_\nSigfrid Siwertz\n_START_SECTION_\nBiografie\n_START_PARAGRAPH_\nSigfrid Siwertz a urmat studii de litere la Universitatea Uppsala, unde a format prietenii cu Yngve Larsson, viitorul deputat \xc8\x99i consilier municipal al ora\xc8\x99ului Stockholm, \xc8\x99i a aderat ulterior la societatea literar\xc4\x83 studen\xc8\x9beasc\xc4\x83 Les quatre diables. El \xc8\x99i-a continuat apoi studiile la Paris. Acolo a fost influen\xc8\x9bat puternic de al\xc8\x9bi scriitori care, \xc3\xaen spiritul lui Henri Bergson, au realizat o abordare literar\xc4\x83 axat\xc4\x83 pe voin\xc8\x9b\xc4\x83. Libertatea, curajul \xc8\x99i determinarea ocup\xc4\x83 un loc proeminent \xc3\xaen scrierile sale, f\xc4\x83c\xc3\xa2nd ca opera lui Siwertz s\xc4\x83 fie o experien\xc8\x9b\xc4\x83 vast\xc4\x83 \xc8\x99i \xc3\xaembog\xc4\x83\xc8\x9bitoare. \xc3\x8en perioada 1925-1926 Sigrid Siwertz (care era deja c\xc4\x83s\xc4\x83torit) a avut o rela\xc8\x9bie de dragoste cu Elin W\xc3\xa4gner, care ulterior i-a devenit coleg\xc4\x83 \xc3\xaen Academia Suedez\xc4\x83._NEWLINE_Siwertz a locuit o perioad\xc4\x83 \xc3\xaen Casa Maritim\xc4\x83 (Sj\xc3\xb6fartshuset) de pe cheiul Skeppsbron din Stockholm. Cl\xc4\x83direa a fost de\xc8\x9binut\xc4\x83 din 1902 de editorul Karl Otto Bonnier, care a cedat unele spa\xc8\x9bii pentru a fi folosite de Uniunea Scriitorilor din Suedia._NEWLINE_Galeria Na\xc8\x9bional\xc4\x83 de Portrete de la Castelul Gripsholm din Mariefred con\xc8\x9bine un portret al lui Siwertz realizat de Bo Beskow.\n_START_SECTION_\nActivitate literar\xc4\x83\n_START_PARAGRAPH_\nCele mai cunoscute c\xc4\x83r\xc8\x9bi ale lui Siwertz sunt Selambs (1920), o cronic\xc4\x83 de familie despre cinci fra\xc8\x9bi extrem de egoi\xc8\x99ti \xc8\x99i obseda\xc8\x9bi de c\xc3\xa2\xc8\x99tig (ecranizat\xc4\x83 \xc3\xaentr-un serial TV \xc3\xaen 1979), \xc8\x99i M\xc3\xa4larpirater (1911), o carte de aventuri \xc3\xaen care trei b\xc4\x83ie\xc8\x9bi fur\xc4\x83 o barc\xc4\x83 cu p\xc3\xa2nze \xc8\x99i navigheaz\xc4\x83 cu ea pe Lacul M\xc3\xa4laren (povestea a fost ecranizat\xc4\x83 de trei ori: \xc3\xaen 1923, 1959 \xc8\x99i 1987)._NEWLINE_Siwertz a mai scris poezii, piese de teatru \xc8\x99i memorii de c\xc4\x83l\xc4\x83torie. Crescut \xc3\xaentr-un mediu burghez interesat de afaceri, el a prezentat \xc3\xaen mod deschis ambi\xc8\x9bia \xc8\x99i l\xc4\x83comia capitalist\xc4\x83. A respins ideile conservatoare ale vremii \xc8\x99i a fost una dintre rarele voci care s-au opus capitalismului american \xc8\x99i societ\xc4\x83\xc8\x9bii de consum._NEWLINE_Jonas och draken (1928) a fost reeditat de Timbro \xc3\xaen 1998. \xc3\x8en prefa\xc8\x9ba c\xc4\x83r\xc8\x9bii P.J. Anders Linder afirm\xc4\x83 c\xc4\x83 \xe2\x80\x9eJonas och draken este opera central\xc4\x83 a scriitorului creator de idei Siwertz\xe2\x80\x9d \xc8\x99i c\xc4\x83 descrierea societ\xc4\x83\xc8\x9bii capitaliste a vremii este \xc3\xaenc\xc4\x83 valabil\xc4\x83: \xe2\x80\x9eepuizarea, monotonia vie\xc8\x9bii cotidiene, necesitatea de a urma cursul societ\xc4\x83\xc8\x9bii, de a fi la curent cu o mie \xc8\x99i unu de domenii \xc8\x99i de a r\xc4\x83m\xc3\xa2ne mereu productiv\xe2\x80\x9d.'